春夢
作者：王令
朝代：宋

paragraphs: 春風兒女喜，不合丈夫愛。
日午困魔来，四體倦欲解。
春禽只随花中飛，幸此無聲聒我睡。
一夢夢周公，笑與伊尹語。
問今天下賢者誰，何爲見棄不見取。
紙傳周官十卷書，安用久留不燒去。
二夢夢孔父，戟手怒目瞋。
天下皆曰自孔氏，獵取利禄安榮身。
髙官志遂不思道，牽以嗜利露己真。
如何貧賤用我者皆是，富貴用我無一人。
三夢夢我身，化爲鳴鳯雛。
飛飛兩足髙，迅迅六翮舒。
直上髙髙天，天門閉鎻阻我回。
我留不肯去，以翼摶天天門開。
天公遣玉女，問我何事来。
再拜謝天公，賤臣無所知。
幸至天公前，敢問無所尸。
臣聞伊尹于湯旦于周，安致天下如山丘。
愚孫騃子相承繼，卜世以過天位留。
自從中代来，世世亦有相。
如何反覆無定時，猶以亂割醫瘡痍。
天公何忍是不救，恰如旁坐觀奕棋。
又聞人間人，一一天與命。
孔饑孟退荀楊賤，天公豈不知其賢與聖。
顔子號庶幾，早死不久生。
子夏既喪子，左丘亦失眀。
伯牛疾牖間，原憲貧病成。
晁錯死非命，賈誼夭不卿。
賜死蕭望之，罪免劉更生。
羊祜許國斸墓破，反得墜折無完肱。
又如草木及禽獸，苟推以理亦莫知。
春氣不加松柏好，秋風先敗蘭蕙枝。
蝮虺中人皆巳死，鴟梟食母然後飛。
願天明告臣，以祛臣心疑。
天公未及言，起遂東風吹。
覺来何所喻，壹欝雙泪垂。